Usmon Toshev

Usmon Qudratovich Toshev (23.09.1965, Buxoro, Oʻzbekiston SSR, SSSR) — sovet va oʻzbek futbolchisi, himoyachi va yarimhimoyachi. Oʻzbekiston terma jamoasida oʻynagan. Hozirda OFK va FIFA futbol instruktori.

Faoliyati

Oʻyinchi sifatida 
Buxoro oʻsmirlar sport maktabi tarbiyalanuvchisi. Buxoroning „Yosh kuch“ klubi yoshlar jamoasida oʻynagan. 1985-1987-yillarda Zarafshon klubida toʻp surgan. 1987-yilda Buxoro davlat universitetining sport taʼlimi yoʻnalishini tamomlagan. 1988-yilda Toshkentning „Paxtakor“ klubi tarkibida oʻynagan. 1989-1991-yillarda Buxoroning „Nurafshon“ jamoasi sharafini himoya qilgan.

1992-yilda Rossiya Volgodonskning „Atommash“ jamoasida oʻynagan. Oʻsha yili, shuningdek „Nurafshon“ safida ham toʻp surgan. 1992-1993-yillarda Vengriyaning „Solnok“ klubi safida maydonga tushgan.

1994-1998-yillarda „Buxoro“ klubi futbolchisi boʻlgan. 1998-yilda Gretsiyaning „Keratsini“ klubi sharafini himoya qilgan. 1999-yili „Buxoro“ klubida futbolchilik faoliyatini yakunlagan.

1994-yilda Oʻzbekiston milliy terma jamoasi tarkibida Tojikiston va Qirgʻiziston terma jamoalariga qarshi kechgan uchrashuvda ikkita oʻyinda maydonga tushgan.

Murabbiylik faoliyati 
Futbolchilik faoliyatini yakunlagach, 2000-yilda „Buxoro“ klubiga bosh murabbiy etib tayinlangan va 2008-yilgacha klubni boshqargan. 2002-yilda parallel ravishda Buxoro shahrida oʻtkazilgan „Universiada-2002“ talabalar respublika oʻyinlarida Buxoro viloyati futbol jamoasini boshqargan va musobaqada Buxoro viloyati futbol jamoasi chempionlikni qoʻlga kiritgan.

2005-yilda PRO murabbiylik litsenziyasini olgan. 2006-yilda bir muddat rossiyalik murabbiy Valeriy Nepomnyashchiy boshchiligida Oʻzbekiston milliy terma jamoasi murabbiylar shtabida ishlagan. 2008-yilda Qarshining „Nasaf“ klubida vaqtincha bosh murabbiy vazifasida faoliyat yuritgan. 2009-yilda Gʻuzorning „Shoʻrtan“ jamoasini boshqargan.

2009-2011-yillarda Toshkentning „Spartak“ jamoasi bosh murabbiyi boʻlgan. 2011-yilda Qarshining „Nasaf“ klubida menejer va sport direktori lavozimlarida ishlagan. 2012-yilning may oyidan noyabrigacha ushbu klubni boshqargan. 2013-yilda Buxoroning „Spartak“ jamoasiga murabbiy etib tayinlangan.

2014-2015-yillarda Afgʻoniston Premer-ligasida ishtirok etuvchi Afgʻonistonning „De Mayvand Atalan“ klubiga bosh murabbiy etib saylangan. 2017-yilda oʻsha paytda Oʻzbekiston Birinchi ligasida ishtirok etgan „Andijon“ klubini boshqargan va mavsum yakunida klub ushbu ligada 3-oʻrinni egallagan.

2018-yilda bir muddat Oʻzbekistonning 16 yoshgacha boʻlgan yoshlar terma jamoasini boshqarib, FACA yoshlar turnirida gʻolib chiqqan. 2018-yilning ikkinchi yarmida Afgʻonistonning „Tufan Xerirud“ klubini boshqargan va jamoa 2018-yilda Afgʻoniston Premer-ligasida gʻolib chiqqan. 
2018-yilning noyabr oyida Tojikiston olimpiya (yoshlar) terma jamoasi bosh murabbiyi etib tayinlangan, biroz vaqt oʻtib bir vaqtning oʻzida Tojikiston terma jamoasi bosh murabbiyi etib tayinlangan.

Yutuqlari

Futbolchi sifatida 
„Buxoro“ safida:
 Oʻzbekiston chempionati kumush medali sovrindori (1): 1994-yil.

Murabbiy sifatida 
Buxoro viloyati jamoasi bilan
 2002-yil — Universiada chempioni.
Oʻzbekiston (16 yoshgacha):
 2018-yil — FACA yoshlar turniri gʻolibi
„Tufan Herirud“ jamoasi bilan:
 2018-yil — Afgʻoniston Premer-ligasi chempioni.

Bosh direktor sifatida 
„Nasaf“ 
 OFK kubogi sohibi: 2011-yil
 2011-yil — Oʻzbekiston chempionati kumush medali sovrindori.
 2011-yil — Futbol boʻyicha Oʻzbekiston kubogi finalchisi

Manbalar

Havolalar 

 Footballfacts.ru saytida Profili
 National-football-teams.com saytida Profili
 Transfermarkt.com saytida Profili

1965-yilda tugʻilganlar
Buxoroda tugʻilganlar
Oʻzbekistonlik erkak futbolchilari
SSSR erkak futbolchilari
Buxorolik sportchilar
Erkak futbol yarim himoyachilari
Zarafshon Navoiy futbolchilari
Paxtakor jamoasi futbolchilari
Buxoro klubi futbolchilari
FC Atommash futbolchilari
Szolnoki MÁV FC futbolchilari
O‘zbekiston milliy terma jamoasi futbolchilari
Oʻzbekistonlik futbol murabbiylari
Oʻzbekistonlik muhojir erkak futbolchilari
Oʻzbekistonlik futbol murabbiylari chet elda
Shoʻrtan klubi murabbiylari
Andijon futbol klubi murabbiylari
Buxoro klubi murabbiylari
Nasaf futbol klubi murabbiylari
Tojikiston milliy futbol terma jamoasi murabbiylari
Gretsiyadagi chet ellik erkak futbolchilari
Vengriyadagi chet ellik erkak futbolchilari
Rossiyadagi chet ellik erkak futbolchilar
Gretsiyadagi Oʻzbekistonlik muhojir sportchilar
Buxoro davlat universiteti bitiruvchilari